Source: http://www.danovecentrum.sk/clanok-z-titulky/koncorocne-povinnosti-platitela-dph-toptema-dc-1-2017.htm/
Timestamp: 2017-12-13 17:02:35+00:00
Document Index: 17583508

Matched Legal Cases: ['§ 50', '§ 49', '§ 49', '§ 28', '§ 42', '§ 50', '§ 10']

Koncoročné povinnosti platiteľa DPH
Väčšina povinností, ktoré má platiteľ DPH, sa viaže k zdaňovaciemu obdobiu, ktorým je kalendárny mesiac alebo kalendárny štvrťrok. Zákon o DPH definuje aj povinnosti, ktoré má platiteľ dane na konci kalendárneho roku. Patrí tu ročné vyrovnanie odpočítanej dane a úprava odpočítanej dane pri zmene účelu použitia investičného majetku.
Dátum publikácie:11.1.2017
Väčšina povinností, ktoré má platiteľ dane podľa zákona č. 222/2004 Z. z. o DPH, sa viaže k zdaňovaciemu obdobiu, ktorým je kalendárny mesiac alebo kalendárny štvrťrok. Týka sa to napr. podávania daňových priznaní, kontrolných výkazov, súhrnných výkazov, vedenia evidencií.
Zákon o DPH definuje aj povinnosti, ktoré má platiteľ dane na konci kalendárneho roku. Patrí tu ročné vyrovnanie odpočítanej dane a úprava odpočítanej dane pri zmene účelu použitia investičného majetku.
Medzi koncoročné povinnosti platiteľa dane nepatrí prehodnotenie zdaňovacieho obdobia platiteľa na základe dosiahnutého obratu. Obrat (100 000 eur) pre účely zmeny zdaňovacieho obdobia posudzuje platiteľ dane priebežne vždy za 12 predchádzajúcich po sebe nasledujúcich kalendárnych mesiacov.
1. Ročné vyrovnanie odpočítanej DPH za rok 2016
Mechanizmus zákona o DPH umožňuje platiteľovi dane z pridanej hodnoty odpočítať daň z tovarov a služieb, ktoré použije na uskutočnenie jeho zdaniteľných obchodov. Platiteľ dane v konečnom dôsledku zdaňuje iba tzv. pridanú hodnotu. Zákon o DPH súčasne definuje, kedy si platiteľ dane nemôže odpočítať daň vôbec, resp. kedy si ju odpočíta v pomernej výške po prepočte koeficientom.
Platiteľ dane, ktorý si kráti odpočítateľnú daň v súlade s § 50 zákona, je povinný robiť ročné vyrovnanie odpočítanej dane.
V priebehu kalendárneho roka pri predbežnom odpočítaní dane používa platiteľ dane koeficient z predchádzajúceho kalendárneho roka.
Ak tento koeficient nemôže platiteľ po­užiť, napr. v prípade novoregistrovaného platiteľa, určí platiteľ koeficient pre príslušný kalendárny rok odhadom podľa charakteru svojej činnosti so súhlasom správcu dane.
Na konci kalendárneho roku vypočíta platiteľ dane koeficient z aktuálnych údajov za kalendárny rok ako podiel, v ktorého čitateli sú výnosy (príjmy) bez dane z tovarov a služieb, pri ktorých je daň od­počítateľná, a v menovateli sú výnosy (príjmy) bez dane zo všetkých tovarov a služieb za kalendárny rok. Koeficient sa zaokrúhli na dve desatinné miesta smerom nahor.
výnosy (príjmy) bez dane z tovarov a služieb, pri ktorých je daň odpočítateľná
výnosy (príjmy) bez dane zo všetkých tovarov a služieb
Do koeficientu uvádza platiteľ aj výnosy (príjmy) z dodania tovarov a služieb s miestom dodania v zahraničí, napriek tomu, že v daňovom priznaní tieto údaje neuvádza. Ak platiteľ dodá tovary a služby s miestom dodania v zahraničí, pri ktorých:
je daň odpočítateľná podľa § 49 ods. 6 zákona o DPH, uvedie ich platiteľ dane do čitateľa aj do menovateľa koeficientu,
nie je daň odpočítateľná podľa § 49 ods. 6 zákona o DPH (dodanie tovarov a služieb oslobodených od dane podľa § 28 až § 42 zákona o DPH bez možnosti odpočítania dane), uvedie ich platiteľ dane iba do menovateľa koeficientu.
Prvý odberateľ v trojstrannom obchode do čitateľa aj do menovateľa koeficientu zahrnie výnosy z dodania tovaru druhému odberateľovi v rámci trojstranného obchodu.
Platiteľ dane dosiahol za rok 2016 výnosy z týchto činností:
predaj tovarov v tuzemsku, pri ktorých je daň odpočítateľná v sume 480 000 eur,
poisťovacie služby a prevádzkovanie lotérií a iných podobných hier, pri ktorých nie je daň odpočítateľná, v sume 270 000 eur,
dodanie prepravných služieb zdaniteľným osobám z iných členských štátov v sume 220 000 eur,
opakovane dodané finančné služby oslobodené od dane pre rakúskeho podnikateľa v sume 66 000 eur.
Výpočet koeficientu za rok 2016:
Koeficient =
480 000 + 220 000
0,6756 = 0,68
480 000 + 220 000 + 270 000 +66 000
Ak by platiteľ dane finančné služby pre zahraničného odberateľa poskytol príležitostne, neuviedol by ich hodnotu (66 000 eur) do čitateľa ani do menovateľa koeficientu (§ 50 ods. 2).
Ktoré výnosy (príjmy) sa neuvádzajú do čitateľa ani do menovateľa koeficientu
Pri výpočte koeficientu neuvádza platiteľ do čitateľa ani do menovateľa koeficientu výnosy (príjmy) z:
predaja podniku alebo časti podniku tvoriacej samostatnú organizačnú zložku, ktoré sa nepovažujú za dodanie tovaru a dodanie služby (§ 10 ods. 1 zákona o DPH);
predaja majetku, ktorý platiteľ po­užíval na účely svojho podnikania, okrem zásob.
1. Ročné vyrovnanie odpočítanej DPH
3. Komplexný príklad k úprave odpočítanej dane za rok 2016
Účtovanie DPH stanovenej koeficientom
Prenájom s oslobodením a koeficient
Výpočet koeficientu a krátenie DPH na vstupe pri poskytnutí pôžičky
Kombinované odpočítanie DPH z faktúry
Priznanie úroku za zadržanie nadmerného odpočtu a jeho výpočet po 1. 1. 2017
Dôvodová správa k zákonu č. 297/2016 Z. z. (o dani z pridanej hodnoty)